Il-fergħa tan-nisa fil-Partit Soċjalista Ewropew laqgħu għall-ewwel darba l-eżekuttiv tagħhom f'pajjiżna. Laqgħa li saret fl-isfond tal-Presidenza Maltija u jum wara l-laqgħa tal-mexxejja Soċjalisti u l-Malta Summit. Bosta baqgħu impressjonati bil-ħidma li wettaq dan il-Gvern għad-drittijiet indaqs. Il-President tal-fergħa tan-nisa fil-Partit Soċjalista Ewropew Zita Gurmai, qalet li Malta għandha l-aqwa leġislazzjoni għall-ugwaljanza fl-Unjoni Ewropea. Il-Prim Ministru u Mexxej tal-Partit Laburista Joseph Muscat qal li f'dawn l-aħħar erba' snin daħlet attitudni differenti fejn ingħatat aktar fiduċja lin-nisa fit-tmexxija, fosthom bit-tieni President mara. Fakkar fil-miżura taċ-childcare b'xejn u żied jgħid li l-Gvern investa u kiseb riżultati ekonomiċi sinifikanti. Esprima wkoll ix-xewqa li tkompli tonqos l-istigma lejn is-single mothers u hawn fakkar fil-miżura tat-tapering. Fakkar ukoll fil-bidla storika li seħħet fl-aħħar snin fil-konfront ta' persuni LGBTIQ, li waslet permezz ta' tmexxija b'rieda li tbiddel favur iktar drittijiet, u titjib fil-ħajja taċ-ċittadini. Fil-laqgħa tħabbar li l-fergħa tan-nisa fil-Partit Soċjalista Ewropew nediet il-kampanja Closing the Pay Gap, kampanja appoġġjata minn nisa Laburisti, spjegat il-President Claudette Abela Baldacchino.